b'\n_START_ARTICLE_\nGro Espeseth\n_START_SECTION_\nP\xc3\xa5 landslag\n_START_PARAGRAPH_\nGro Espeseth var kjent i sin spilletid som en kompromissl\xc3\xb8s forsvarsspiller med tilsammen 13 gule kort i landslagssammenheng. I en legendarisk hendelse under OL i Atlanta i 1996 hadde Espeseth f\xc3\xa5tt en hjernerystelse og skader p\xc3\xa5 hodet i en innledende kamp mot Brasil, men hun nektet landslagslegen \xc3\xa5 ta henne av banen, og fullf\xc3\xb8rte kampen. Det er ogs\xc3\xa5 som landslagsspiller hun hentet sine st\xc3\xb8rste triumfer. i 1991 var hun med p\xc3\xa5 \xc3\xa5 vinne EM-s\xc3\xb8lv, i 1993 vant hun EM-gull, i 1995 var hun med p\xc3\xa5 gullaget i VM, i 1996 fikk hun OL-bronse, og i 2000 vant hun OL-gull. Gro Espeseth er dermed blant de mest dekorerte fotballspillerne i Norge. I 1995 ble Espeseth k\xc3\xa5ret til mesterskapets nest beste spiller etter Hege Riise.\n_START_SECTION_\nP\xc3\xa5 klubblag\n_START_PARAGRAPH_\nP\xc3\xa5 klubblagene ble fangsten noe mer beskjeden. Espeseth spilte for Sandviken fra 1991 til 1998. Espeseth var med p\xc3\xa5 klubbens sportslige opptur, med andreplass og tredjeplass i serien og gull i cupen i 1995. Espeseth ble tilbudt kontrakt med Suzuyo Shimizu F.C. Lovely Ladies, men besto ikke legetesten, og dro tilbake til Sandviken. Etter 1998-sesongen byttet Espeseth klubb til Trondheims-\xc3\x98rn, og ble der i to sesonger. Hun rakk \xc3\xa5 vinne cupen en gang, og bli seriemester for f\xc3\xb8rste og siste gang i 2000 f\xc3\xb8r hun ble fristet av proffspill i proffligaen WUSA i USA. Imidlertid hadde Espeseth f\xc3\xa5tt problemer med en korsb\xc3\xa5ndskade, og legen til Espeseth skal ha gitt henne valget mellom \xc3\xa5 droppe landslaget og \xc3\xa5 droppe proffspill. Espeseth valgte en ett\xc3\xa5rskontrakt i med New York Power. Etter dette \xc3\xa5ret, der hun hjalp laget til semifinale, la Espeseth opp som spiller.\n_START_SECTION_\nSom trener\n_START_PARAGRAPH_\nI 2007 var Gro Espeseth assistenttrener for Sandviken. Hun hadde en gjesteopptreden i \xc3\xa9n kamp da laget var redusert i et oppgj\xc3\xb8r mot R\xc3\xb8a.'